अहिले सबै दलहरुलाई राज्य पुनर्संरचना आयोगले दिएको प्रतिवेदन अनुसारको राज्य पुनर्संरचनामा फिट हुनै गाह्रो भएको छ। पुरानो स्थानीय निकायको मानसिकताबाट अनुदारवादी दल बाहिर निस्कन सकेका छैनन्। विगतमा राज्य पुनरसंरचनाको प्रवक्ता बनेका दलहरु नै नयाँ संरचनाप्रति ढुक्क छैनन्। के होला कसो होलाको अन्यौलमा छन्। कसो गर्दा पासा आफ्नो पक्षमा पल्टन्छ भन्ने चुनावी जोड घटाउमा दलहरु लागेका छन्। यो जोड घटाउ विकसित मुलुकको जस्तो वैज्ञानिक जोड घटाउ भने छैन। स्थानीय कार्यकर्ताको सूचनाको भरमा जोड घटाउ गर्नुपर्ने अवस्था छ। जुन त्यति भरपदो हुँदैन। यसकारण पनि दलहरुको आफ्नो भोलिको हैसियत के हो भन्नेमा आफैँमाथि आशंका छ। यो आशंकाले चुनावमा दुविधा थप्छ।
